

**Splošne informacije o koronavirusu SARS-CoV-2**

Novi koronavirus SARS-CoV-2 povzroča bolezen, ki jo imenujemo bolezen **covid-19**.

**Bolezen covid-19** je precej podobna drugim okužbam dihal, kot je npr. gripa. Bolezen se kaže s slabim počutjem, utrujenostjo, bolečinami v mišicah, vročino nad 38°C, kašljem in pri težjih oblikah z občutkom težkega dihanja. Podatki kažejo, da bolezen v kar **80 % poteka blago in jo ljudje prebolijo brez zapletov**.




Klicni center za informacije o novem koronavirusu. Vir: NIJZ

Splošne informacije o novem koronavirusu. Vir: Vlada Republike Slovenije

**Splošna navodila: preprečevanje okužbe z novim koronavirusom - SARS-CoV-2**

Pri preprečevanju okužbe z novim koronavirusom SARS-CoV-2 je tako kot pri drugih nalezljivih boleznih, ki povzročajo okužbe dihal, priporočljivo upoštevati naslednje vsakodnevne preventivne ukrepe:

* **Izogibamo se tesnim stikom z ljudmi, ki kažejo znake nalezljive bolezni; razdalja naj bo vsaj 1,5 metra.**
* Ne dotikamo se **oči, nosu in ust**.
* V primeru, da zbolimo, **ostanemo doma**.
* Upoštevamo pravila higiene kašlja.
* Redno si umivamo roke z milom in vodo.
* V primeru, da voda in milo nista dostopna, **za razkuževanje rok uporabimo namensko razkužilo za roke**. Vsebnost etanola v razkužilu za roke naj bo najmanj 60 %. Razkužilo za roke je namenjeno samo zunanji uporabi. Sredstva za čiščenje oziroma razkuževanje površin niso namenjena čiščenju ali razkuževanju kože.
* Glede na trenutno epidemiološko situacijo **splošna uporaba zaščitnih mask ni potrebna**.
* V času povečanega pojavljanja okužb dihal se **izogibamo zaprtih prostorov**, v katerih se zadržuje veliko število ljudi. Poskrbimo za redno **zračenje zaprtih prostorov**.

Navodila za higieno kašlja in umivanje rok. Vir: Nacionalni inštitut za javno zdravje

**Navodila: izvajanje študijskega procesa in aktivnosti na UL**

Zaradi trenutne epidemiološke situacije je Univerza v Ljubljani **sprejela splošne omejitve in prilagoditve pri izvajanju študijskega procesa in aktivnosti** to so:

**- za vsaj 14 dni se ukinejo vsa predavanja v velikih predavalnicah, kjer se lahko zbere več kot 100 ljudi**

**- odsvetujejo se obiski in potovanja tako študentov kot zaposlenih na ogrožena območja iz seznama NIJZ1**

**- odsvetujejo se vsi obiski iz tujine iz ogroženih območij iz seznama NIJZ1**

**- za vsaj 14 se ukinejo vse javne prireditve, srečanja, kongresi, akademije, podelitve diplom, športna vzgoja in drugi javni dogodki**

**1** Zadnje podatke o območjih z lokalnim širjenjem ali širjenjem v skupnostih ter definicijo tesnega stika najdete na spletni strani NIJZ: <https://www.nijz.si/sl/koronavirus-zdravstveni-delavci#definicija-primera> ; tu je opisana tudi definicija verjetnega in potrjenega primera.

**Ustrezni dodatni ukrepi bodo sprejeti, če bo to zahtevala epidemiološka situacija in bodo to priporočile državne institucije (Ministrstvo za zdravje, Nacionalni inštitut za javno zdravje ali Vlada Republike Slovenije).**

**Klicni center za informacije o novem koronavirusu: tel. št. 080 1404**

**Kljub temu je treba upoštevati nekatera splošna navodila:**

**Navodila: zaposleni**

**Kako ukrepa zaposleni, če zboli z znaki in s simptomi covid-19 (akutne okužbe dihal)?**

Če zaposleni zboli s simptomi in znaki akutne okužbe dihal (vročina, kašelj, težko dihanje ali slabo počutje, zaradi katerega ste npr. vzeli zdravilo proti vročini itd.) in se je vrnil iz območij v zadnjih 14 dnevih, kjer se pojavlja novi koronavirus z lokalnim širjenjem ali širjenjem v skupnostih, **ali je bil v tem obdobju v tesnem stiku z bolnikom, pri katerem je bila potrjena ali verjetna (test še nejasen) okužba z novim koronavirusom1, naj ostane doma** oziroma se umakne v ločen prostor in drži vseh preventivnih ukrepov (vzdržuje razdaljo vsaj 1,5 metra stran od ostalih ljudi, higiena rok, higiena kašlja, razkuževanje površin, prezračevanje prostorov). Po telefonu naj se posvetujte z zdravstveno službo (izbrani osebni zdravnik zaposlenega v rednem delovnem času; dežurna zdravstvena služba izven delovnega časa), kjer bo prejel navodila o nadaljnjih ustreznih ukrepih.

**1** Zadnje podatke o območjih z lokalnim širjenjem ali širjenjem v skupnostih ter definicijo tesnega stika najdete na spletni strani NIJZ (Navodila za strokovno javnost → Zdravstveni delavci → Definicija primera); tu je opisana tudi definicija verjetnega in potrjenega primera.

**O svojih bolezenskih znakih in svoji odsotnosti mora zaposleni obvestiti svojega nadrejenega, ki bo odsotnost ustrezno evidentiral.**

**Kako ukrepa zaposleni, če se vrača iz tujine in je zdrav?**

Če se zaposleni vrača iz območij v zadnjih 14 dnevih, kjer se pojavlja novi koronavirus z lokalnim širjenjem ali širjenjem v skupnostih1 in **ne kaže znakov bolezni in ni bil v tesnem stiku1 bolnikom s covid-19**, posebni ukrepi (samoizolacija) **niso potrebni**. Te osebe so lahko normalno vključene v delovni kolektiv. Priporočeno je, da se te osebe še posebno pozorno držijo vseh preventivnih ukrepov in natančno spremljajo morebitne spremembe svojega zdravstvenega stanja. V primeru kakršnih koli sprememb zdravstvenega stanja pa naj se o teh nemudoma posvetujejo z zdravstveno službo (izbrani osebni zdravnik zaposlenega v rednem delovnem času; dežurna zdravstvena služba izven delovnega časa).

**1** Zadnje podatke o območjih z lokalnim širjenjem ali širjenjem v skupnostih ter definicijo tesnega stika najdete na spletni strani NIJZ: <https://www.nijz.si/sl/koronavirus-zdravstveni-delavci#definicija-primera> ; tu je opisana tudi definicija verjetnega in potrjenega primera.

Posebna koordinacijska skupina UL je sklenila, da so pri zgoraj opisanih okoliščinah **izjeme osebe, ki delajo neposredno z bolniki oz. z drugimi osebami, pri katerih je večja verjetnost hudega poteka bolezni** (npr. z varovanci v posebnih zavodih, v domovih starejših občanov itd.). Za te osebe se priporoča **samoizolacija** in veljajo **sledeča navodila**:

* naslednjih **14 dni** ne izvajate kliničnih vaj in ostalih aktivnosti v kliničnem okolju ali z rizičnimi skupinami, ne glede na svoje zdravstveno počutje,
* o tem obvestite svojega nadrejenega in kadrovsko službo, ki bo vašo odsotnost ustrezno evidentirala,
* če se vam v tem času pojavijo znaki, ki kažejo na okužbo s koronavirusom (povišana telesna temperatura, kašelj, težko dihanje) o tem po telefonu ali elektronski pošti obvestite zdravstveno službo (izbrani osebni zdravnik zaposlenega v rednem delovnem času; dežurna zdravstvena služba izven delovnega časa); v takem primeru se seveda umaknite tudi z delovnega okolja na fakulteti,
* ne hodite v ambulanto nenapovedano, da ne boste okužili še drugih,
* če v 14 dneh ne boste zboleli, se lahko vrnete tudi k izvajanju kliničnih vaj in ostalih aktivnosti v kliničnem okolju,
* poleg teh navodil za vključevanje v delo v kliničnem okolju upoštevajte tudi vsa navodila posamezne inštitucije, kjer se vključujete v njihov proces dela.

**Navodila: študenti**

**Kako ukrepa študent, če zboli s simptomi covid-19 (akutne okužbe dihal)?**

Če študent zboli s simptomi in znaki akutne okužbe dihal (vročina, kašelj, težko dihanje ali slabo počutje, zaradi katerega ste npr. vzeli zdravilo proti vročini itd.) in se je vrnil iz območij v zadnjih 14 dnevih, kjer se pojavlja novi koronavirus z lokalnim širjenjem ali širjenjem v skupnostih, **ali je bil v tem obdobju v tesnem stiku z bolnikom, pri katerem je bila potrjena ali verjetna (test še nejasen) okužba z novim koronavirusom**1, **naj ostane doma in se ne udeležuje organiziranih oblik pouka** oziroma se umakne v ločen prostor ter drži vseh preventivnih ukrepov (vzdržuje razdaljo vsaj 1,5 metra stran od ostalih ljudi, higiena rok, higiena kašlja, razkuževanje površin, prezračevanje prostorov).

Študent naj se po telefonu posvetujte z zdravstveno službo (izbrani osebni zdravnik v rednem delovnem času, dežurna zdravstvena služba izven delovnega časa), kjer bo prejel navodila o nadaljnjih ukrepih.

**O svojih bolezenskih znakih in svoji odsotnosti mora študent dosledno obvestiti nosilca predmeta, ki bo odsotnost ustrezno evidentiral. Nosilec predmeta bo določil način nadomestitve študijskih obveznosti.** ​​​​​​

**1** Zadnje podatke o območjih z lokalnim širjenjem ali širjenjem v skupnostih ter definicijo tesnega stika najdete na spletni strani NIJZ: <https://www.nijz.si/sl/koronavirus-zdravstveni-delavci#definicija-primera> ; tu je opisana tudi definicija verjetnega in potrjenega primera.

**Kako ukrepa študent (velja tudi za Erasmus+), če se vrača iz tujine in je zdrav?**

Če se študent (velja tudi za Erasmus+) vrača iz območij v zadnjih 14 dnevih, kjer se pojavlja novi koronavirus z lokalnim širjenjem ali širjenjem v skupnostih1 in **ne kaže znakov bolezni in ni bil v tesnem stiku bolnikom1 s covid-19**, in je **zdrav**, posebni ukrepi niso potrebni in se lahko vključite v študijski proces.


**1** Zadnje podatke o območjih z lokalnim širjenjem ali širjenjem v skupnostih ter definicijo tesnega stika najdete na spletni strani NIJZ (Navodila za strokovno javnost → Zdravstveni delavci → Definicija primera); tu je opisana tudi definicija verjetnega in potrjenega primera.

Posebna koordinacijska skupina UL je sklenila, da se za vse študente do nadaljnjega **ne izvajajo oblike pouka kot so klinične vaje in kjer študenti prihajajo v neposreden stik z bolniki oz. z drugimi osebami**, pri katerih je večja verjetnost hudega poteka bolezni (npr. z varovanci v posebnih zavodih, v domovih starejših občanov itd.)**.** Nadalje se za vse študente priporoča **samoizolacija**, v primeru če so bili v zadnjih 14 dneh**1** , kjer se pojavlja novi koronavirus z lokalnim širjenjem ali širjenjem v skupnostih, bili v stiku z ljudmi iz teh območij ali sumijo, da bi lahko bili okužene s koronavirusom, in sledeča **navodila in omejitve**:

* **naslednjih 14 dni se ne udeležujte organiziranih oblik pouka kot klinične vaje in ostale aktivnosti v kliničnem okolju ali z rizičnimi skupinami, ne glede na svoje zdravstveno počutje**
* o svoji situaciji obvestite nosilca predmeta, ki bodo vašo odsotnost ustrezno evidentirali, Erasmus+ študenti obvestijo Mednarodno pisarno
* nosilec predmeta bo določil način nadomestitve študijskih obveznosti,
* če v 14 dneh ne boste zboleli, se lahko normalno vključite v študijski proces brez omejitev,
* če se vam v tem času pojavijo simptomi in znaki, ki kažejo na okužbo s koronavirusom, o tem po telefonu ali elektronski pošti obvestite zdravstveno službo (izbrani osebni zdravnik študenta v rednem delovnem času; dežurna zdravstvena služba izven delovnega časa); v takem primeru se seveda umaknite iz okolja na fakulteti in se držite vseh preventivnih ukrepov,
* ne hodite v ambulanto nenapovedano, da ne boste okužili še drugih.

**Študente in zaposlene pozivamo, da dosledno upoštevajo navodila za preprečevanje širjenja okužbe s koranavirusom in vse omejitve in navodila, ki jih izdajo učnih bolnišnice in druge zdravstvene ustanove.**

**Dodatne informacije**



**Nacionalni inštitut za javno zdravje -** <https://www.nijz.si/sl>

**Ministrstvo za zdravje -** <https://www.gov.si/teme/koronavirus/>

**Telefonske informacije NIJZ**  
Vsak dan med 9. in 17. uro je na NIJZ odprta telefonska številka za splošno javnost: 031 646 617, na kateri je zdravnik na voljo za pogovor z zaskrbljenimi prebivalci in jim skuša odgovoriti na njihova specifična vprašanja.

**Pogosta vprašanja in odgovori NIJZ**  
Pogosto zastavljena vprašanja in odgovori NIJZ so dostopni na [tej povezavi](https://www.nijz.si/sl/koronavirus-pogosta-vprasanja-in-odgovori).

*Zadnja osvežitev splošnih informacij: sreda, 11. marec 2020, ob 9:45*